答蜀公謝寄酒
作者：彭汝礪
朝代：宋

paragraphs: 彼酒孰爲之，湛然若天成。
爲之非草草，纖悉中度程。
其香匹幽蘭，色不減瓊英。
采采白菊花，亦酌潭水清。
潭水取之源，擇菊廢枝莖。
我將饗明神，乃獨以其精。
千里馳寄公，非將解公酲。
祝公百年壽，多益不爲盈。
想公初飲時，瑩徹顔微赬。
幽吟倚巖石，緩步睨層城。
爰聞在陰鶴，載嘆出谷鶑。
我聞至人心，萬物莫足攖。
存亡漫憂喜，泛然若無情。
此理公得之，奚藉醪醴并。